РЕГЛАМЕНТ (ЕО) № 308/2008 НА КОМИСИЯТА
от 2 април 2008 година
за установяване, съгласно Регламент (ЕО) № 842/2006 на Европейския парламент и на Съвета, на формата на уведомленията за програмите на държавите-членки за обучение и сертифициране
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 842/2006 на Европейския парламент и на Съвета от 17 май 2006 г. относно някои флуорирани парникови газове (1), и по-специално член 5, параграф 5 от него,
като има предвид, че:
(1)
Форматът на уведомленията следва да съдържа съществената информация, необходима за установяване на автентичността на даден сертификат или атестат, съответстващи на минималните изисквания и на условията за взаимно признаване, установени от Комисията в съответствие с Регламент (ЕО) № 842/2006.
(2)
Комисията прие минимални изисквания и условия за взаимно признаване на сертифицирането на дружества и служители. По-специално Комисията прие: Регламент (ЕО) № 303/2008 от 2 април 2008 г. на Комисията за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания и на условия за взаимно признаване на сертифицирането на компании и служители по отношение на стационарни хладилни съоръжения, климатични съоръжения и термопомпи, съдържащи някои флуорирани парникови газове (2); Регламент (ЕО) № 304/2008 от 2 април 2008 г. на Комисията за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания и на условия за взаимно признаване на сертифицирането на компании и служители по отношение на стационарни противопожарни системи и пожарогасители, съдържащи някои флуорирани парникови газове (3); Регламент (ЕО) № 305/2008 от 2 април 2008 г. на Комисията за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания и на условия за взаимно признаване на сертифицирането на служители, извършващи извличане на някои флуорирани парникови газове от комутационна апаратура за високо напрежение (4); Регламент (ЕО) № 306/2008 от 2 април 2008 г. на Комисията за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания и на условия за взаимно признаване на сертифицирането на служители, извършващи извличане от съоръжения на някои разтворители на база флуорирани парникови газове (5) и Регламент (ЕО) № 307/2008 от 2 април 2008 г. на Комисията за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания за програми за обучение и на условия за взаимно признаване на атестати за обучаване на служители по отношение на климатичните инсталации на някои моторни превозни средства, съдържащи някои флуорирани парникови газове (6).
(3)
Мерките, предвидени в настоящия регламент, са в съответствие със становището на комитета, създаден на основание член 18, параграф 1 от Регламент (ЕО) № 2037/2000 на Европейския парламент и на Съвета (7),
ПРИЕХА НАСТОЯЩИЯ РЕГЛАМЕНТ:
Член 1
Държавите-членки следва да използват следните формати за уведомленията, посочени в член 5, параграф 2 от Регламент (ЕО) № 842/2006:
1.
за стационарни хладилни, климатични и термопомпени съоръжения - уведомителния формат, посочен в приложение I към настоящия регламент;
2.
за стационарни противопожарни системи и пожарогасители - уведомителния формат, посочен в приложение II към настоящия регламент;
3.
за комутационна апаратура за високо напрежение - уведомителния формат, посочен в приложение III към настоящия регламент;
4.
за съоръжения, съдържащи разтворители на база флуорирани парникови газове - уведомителния формат, посочен в приложение IV към настоящия регламент;
5.
за климатични инсталации на моторни превозни средства - уведомителния формат, посочен в приложение V към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 април 2008 година.